CELEX: 32022D0219
Language: fi
Date: 2022-02-11 00:00:00
Title: Komission täytäntöönpanopäätös (EU) 2022/219, annettu 11 päivänä helmikuuta 2022, menettelysääntöjen vahvistamisesta neuvoston asetuksen (EY) N:o 58/2003 22 artiklan 1 kohdan mukaista kolmannen osapuolen vastaisten toimeenpanoviraston toimien laillisuuden valvontaa varten, kun toimen on antanut komission käsiteltäväksi henkilö, jonka etuja asia suoraan tai erikseen koskee

18.2.2022   
               
               
                  FI
               
               
                  Euroopan unionin virallinen lehti
               
               
                  L 37/46
               
            
         KOMISSION TÄYTÄNTÖÖNPANOPÄÄTÖS (EU) 2022/219,
         annettu 11 päivänä helmikuuta 2022,
         menettelysääntöjen vahvistamisesta neuvoston asetuksen (EY) N:o 58/2003 22 artiklan 1 kohdan mukaista kolmannen osapuolen vastaisten toimeenpanoviraston toimien laillisuuden valvontaa varten, kun toimen on antanut komission käsiteltäväksi henkilö, jonka etuja asia suoraan tai erikseen koskee
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon neuvoston asetuksen (EY) N:o 58/2003 (1) ja erityisesti sen 22 artiklan 1 kohdan,
         sekä katsoo seuraavaa:
         
                     (1)
                  
                  
                     Asetuksen (EY) N:o 58/2003 22 artiklan 1 kohdan mukaan komissiota voidaan pyytää valvomaan kaikkien kolmannen osapuolen vastaisten toimeenpanoviraston toimien laillisuutta.
                  
               
                     (2)
                  
                  
                     Kuultuaan asianomaisen kolmannen osapuolen ja toimeenpanoviraston perustelut komission on tehtävä päätös kahden kuukauden kuluessa.
                  
               
                     (3)
                  
                  
                     Asetuksen (EY) N:o 58/2003 22 artiklan 3 kohdan mukaisessa lopullisessa päätöksessään komissio joko pitää voimassa toimeenpanoviraston toimen tai päättää, että toimeenpanoviraston on muutettava sitä (kokonaan tai osittain).
                  
               
                     (4)
                  
                  
                     Asianomaisen toimeenpanoviraston on asetuksen (EY) N:o 58/2003 22 artiklan 4 kohdan mukaisesti toteutettava tarvittavat toimenpiteet saattaakseen toimintansa komission päätöksen mukaiseksi.
                  
               
                     (5)
                  
                  
                     Komissio voi arviointinsa jälkeen keskeyttää kyseisen toimen toteuttamisen tai määrätä väliaikaisia toimenpiteitä, jos laillisuuden valvonnan aloittaneen osapuolen oikeudet voivat olla vaarassa.
                  
               
                     (6)
                  
                  
                     Saatujen kokemusten perusteella on tarpeen vahvistaa menettelysäännöt asetuksen (EY) N:o 58/2003 22 artiklan 1 kohdan mukaista toimeenpanovirastojen toimien laillisuuden valvontaa varten.
                  
               
                     (7)
                  
                  
                     Menettelysääntöjä ei sovelleta menettelyihin, joissa komissio on ottanut toimen käsiteltäväksi omasta aloitteestaan asetuksen (EY) N:o 58/2003 22 artiklan 2 kohdan nojalla, eikä menettelyihin, jotka jäsenvaltiot ovat käynnistäneet saman asetuksen 22 artiklan 1 kohdan nojalla.
                  
               
                     (8)
                  
                  
                     Menettelysääntöjä täydennetään EU:n talousarviosta ja muista lähteistä rahoitettavien toimeenpanovirastojen perustamista ja toimintaa koskevista suuntaviivoista annetun komission päätöksen liitteellä,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Menettelysäännöt, jotka koskevat asetuksen (EY) N:o 58/2003 22 artiklan 1 kohdan mukaista komission suorittamaa toimeenpanovirastojen toimien laillisuuden valvontaa, esitetään liitteessä.
         
         
            2 artikla
            Tämä päätös tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
         
         
            Tehty Brysselissä 11 päivänä helmikuuta 2022.
            
               
                  Komission puolesta
               
               
                  Puheenjohtaja
               
               Ursula VON DER LEYEN
            
         
         
            (1)  EYVL L 11, 16.1.2003, s. 1.
      
      
         
            LIITE
            Menettelysäännöt asetuksen (EY) N:o 58/2003 22 artiklan 1 kohdan mukaista kolmannen osapuolen vastaisten toimeenpanoviraston toimien laillisuuden valvontaa varten, kun toimen on antanut komission käsiteltäväksi henkilö, jonka etuja asia suoraan tai erikseen koskee
            
               1 artikla
               Kohde
               
                  1.   Näitä menettelysääntöjä sovelletaan menettelyihin, jotka on käynnistänyt asetuksen (EY) N:o 58/2003 22 artiklan 1 kohdassa tarkoitettu henkilö, jonka etuja asia suoraan tai erikseen koskee, jäljempänä ’kantelija’, ja joka on pyytänyt näiden menettelysääntöjen 2 artiklan 1 kohdassa tarkoitettua toimen laillisuuden valvontaa, jäljempänä ’laillisuuden valvontaa koskeva menettely’.
               
               
                  2.   Nämä menettelysäännöt eivät kata valvontamenettelyjä, joissa komissio on ottanut toimen käsiteltäväksi omasta aloitteestaan asetuksen (EY) N:o 58/2003 22 artiklan 2 kohdan nojalla, eivätkä menettelyjä, jotka jäsenvaltiot ovat käynnistäneet saman asetuksen 22 artiklan 1 kohdan nojalla.
               
            
            
               2 artikla
               Soveltamisala
               
                  1.   Laillisuuden valvontaa koskeva menettely kattaa seuraavat toimet, jotka toimeenpanovirasto on toteuttanut hallintoviranomaisena:
                  
                              a)
                           
                           
                              avustushakemuksen hylkääminen;
                           
                        
                              b)
                           
                           
                              hankintamenettelyssä esitetyn tarjouksen tai osallistumishakemuksen hylkääminen;
                           
                        
                              c)
                           
                           
                              kilpailuhakemuksen hylkääminen;
                           
                        
                              d)
                           
                           
                              kieltäytyminen vahvistamasta oikeussubjektia tai tiettyä oikeudellista asemaa osallistujarekisterissä sekä hakijoiden taloudellisia tai toiminnallisia valmiuksia koskevat arvioinnit.
                           
                        
               
                  2.   Laillisuuden valvontaa koskevassa menettelyssä tarkistetaan pelkästään seuraavat seikat:
                  
                              a)
                           
                           
                              oikeudelliset ja menettelyvirheet, kuten virheet arviointimenettelyssä tai laillisuuden valvonnan kohteena olevan toimen riittämättömät perustelut;
                           
                        
                              b)
                           
                           
                              selvät arviointivirheet, jotka vaikuttavat laillisuuden valvonnan kohteena olevan toimen lopputulokseen;
                           
                        
                              c)
                           
                           
                              asiavirheet, jotka vaikuttavat laillisuuden valvonnan kohteena olevan toimen lopputulokseen;
                           
                        
                              d)
                           
                           
                              vallan väärinkäyttö.
                           
                        
               
                  3.   Laillisuuden valvontaa koskeva menettely ei kata toimeenpanoviraston harkintavaltaan kuuluvia kysymyksiä, kuten ehdotusten, hakemusten tai tarjousten laadun arviointia.
               
            
            
               3 artikla
               Toimivaltainen yksikkö
               Laillisuuden valvontaa koskevan menettelyn osalta toimivaltainen yksikkö on pääosasto, joka vastaa ohjelman tai sen osan talousarvion siirtämisestä asianomaiselle toimeenpanovirastolle.
            
            
               4 artikla
               Vastaanottoilmoitus ja rekisteröinti
               
                  1.   Laillisuuden valvontaa koskevan pyynnön vastaanottaminen on vahvistettava rekisteröidyllä vastaanottotodistuksella.
               
               
                  2.   Ainoastaan täydelliset pyynnöt rekisteröidään. Laillisuuden valvontaa koskevat pyynnöt on katsottava täydellisiksi silloin, kun ne täyttävät kaikki seuraavat edellytykset:
                  
                              a)
                           
                           
                              ne on toimitettu kirjallisesti;
                           
                        
                              b)
                           
                           
                              ne on toimitettu kiistanalaisessa toimessa mainitun hallinnollisen kanavan (mainittujen hallinnollisten kanavien) kautta;
                           
                        
                              c)
                           
                           
                              niissä yksilöidään kantelija, kiistanalainen toimi ja laillisuuden valvonnan perustelut.
                           
                        
               
                  3.   Pyyntö saa olla pituudeltaan enintään 7 000 merkkiä (välilyönnit ja rivinvaihdot mukaan luettuina).
               
               
                  4.   Jos pyyntö on puutteellinen tai jos se ylittää tämän artiklan 3 kohdassa vahvistetun merkkien enimmäismäärän, toimivaltainen yksikkö pyytää kantelijaa täydentämään tai muuttamaan pyyntöä kahden viikon määräajassa. Rekisteröinti tehdään täydellisen pyynnön toimittamisen jälkeen.
               
               
                  5.   Jos kantelija ei täydennä tai muuta pyyntöä kahden viikon määräajassa, pyyntö katsotaan peruutetuksi ja asian käsittely päätetään.
               
            
            
               5 artikla
               Pyyntöjen tutkittavaksi ottaminen
               Laillisuuden valvontaa koskevat pyynnöt voidaan ottaa tutkittaviksi silloin, kun ne täyttävät kaikki seuraavat edellytykset:
               
                           a)
                        
                        
                           pyynnön on esittänyt luonnollinen henkilö tai oikeushenkilö, jonka etuja kiistanlainen toimi suoraan tai erikseen koskee;
                        
                     
                           b)
                        
                        
                           pyyntö on toimitettu kuukauden kuluessa päivästä, jona kantelija sai tiedon kiistanalaisesta toimesta;
                        
                     
                           c)
                        
                        
                           pyyntö koskee asetuksen (EY) N:o 58/2003 22 artiklan 1 kohdan soveltamisalaan kuuluvia toimia.
                        
                     
            
               6 artikla
               Selvennys- ja lisätietopyynnöt
               
                  1.   Jos laillisuuden valvontaa koskeva pyyntö on epäselvä tai jos tarvitaan lisätietoja, toimivaltainen yksikkö pyytää kantelijaa selventämään pyyntöä tai toimittamaan lisätietoja viiden työpäivän kuluessa.
               
               
                  2.   Selvennys- tai lisätietopyynnöt eivät oikeuta esittämään uusia perusteita tai väitteitä, paitsi jos nämä perusteet tai väitteet perustuvat uusiin seikkoihin tai todisteisiin, jotka ovat tulleet kantelijan tietoon laillisuuden valvontaa koskevan pyynnön esittämisen jälkeen.
               
            
            
               7 artikla
               Rinnakkaiset kantelut
               
                  1.   Jos laillisuuden valvontaa koskeva pyyntö on esitetty yhtä aikaa toimeenpanoviraston sisäistä hallinnollista muutoksenhakumenettelyä koskevan pyynnön kanssa ja pyynnöt koskevat samaa toimeenpanoviraston toimea, laillisuuden valvontaa koskeva menettely on keskeytettävä, kunnes toimeenpanoviraston hallinnollinen muutoksenhakumenettely on saatu päätökseen.
               
               
                  2.   Jos kiistanalainen toimi vahvistetaan toimeenpanoviraston sisäisessä hallinnollisessa muutoksenhakumenettelyssä, laillisuuden valvontaa koskevaa menettelyä jatketaan, mikäli kantelija vahvistaa kuukauden kuluessa päivästä, jona toimeenpanovirasto on vahvistanut kiistanalaisen toimen, pitävänsä laillisuuden valvontaa koskevan pyynnön edelleen voimassa.
                  Jos kantelija vahvistaa pitävänsä pyynnön voimassa, laillisuuden valvontaa koskevassa menettelyssä on käsiteltävä sekä alkuperäistä kiistanalaista toimea että toimea, jonka toimeenpanovirasto on toteuttanut sisäisen hallinnollisen muutoksenhakumenettelyn jälkeen.
                  Jos kantelija ei vahvista pitävänsä voimassa pyyntöä, se katsotaan peruutetuksi ja asian käsittely päätetään ilman erillistä ilmoitusta.
               
               
                  3.   Jos toimeenpanoviraston sisäisessä hallinnollisessa muutoksenhakumenettelyssä ei vahvisteta kiistanalaista toimea, laillisuuden valvontaa koskevan menettelyn on katsottava rauenneen ja asian käsittely päätetään ilman erillistä ilmoitusta.
               
            
            
               8 artikla
               Keskeyttäminen ja väliaikaiset toimenpiteet
               
                  1.   Laillisuuden valvontaa koskeva menettely keskeyttää kiistanalaisen toimen täytäntöönpanon ainoastaan siinä tapauksessa, että komissio päättää niin.
               
               
                  2.   Tehdessään päätöksiä pyynnöistä, jotka koskevat väliaikaisia toimenpiteitä ja kiistanalaisen toimen täytäntöönpanon keskeyttämistä, komissio ottaa huomioon kiistanalaisen toimen luonteen, väitteen uskottavuuden ja kiistanalaisen toimen kiireellisyyden.
               
               
                  3.   Kiistanalaisen toimen täytäntöönpanoa ei keskeytetä eikä väliaikaisia toimenpiteitä määrätä, jos kantelijan oikeudet suojataan tai voidaan suojata laillisuuden valvontaa koskevan päätöksen tekemiseen saakka.
               
               
                  4.   Jos kiistanalaisen toimen täytäntöönpano keskeytetään tai jos väliaikaisia toimenpiteitä määrätään, toimeenpanoviraston on toteutettava kaikki tällaisten päätösten noudattamiseksi tarvittavat toimenpiteet.
               
            
            
               9 artikla
               Toimeenpanoviraston huomautukset
               
                  1.   Laillisuuden valvontaa koskeva pyyntö toimitetaan rekisteröinnin jälkeen toimeenpanovirastolle. Toimeenpanovirastoa pyydetään esittämään huomautuksensa viiden työpäivän kuluessa.
               
               
                  2.   Jos tarvitaan lisätietoja, toimeenpanovirastoa pyydetään selventämään huomautuksiaan.
               
            
            
               10 artikla
               Päätöksenteon määräaika
               
                  1.   Laillisuuden valvontaa koskeva komission päätös on annettava tiedoksi kantelijalle ja toimeenpanovirastolle kahden kuukauden kuluessa rekisteröintipäivää seuraavasta päivästä tai, kun on kyse 7 artiklassa tarkoitetuista rinnakkaisista kanteluista, siitä kun laillisuuden valvontaa koskevan pyynnön käsittelyn keskeyttäminen on päättynyt.
               
               
                  2.   Päätös, joka on annettu tiedoksi kahden kuukauden määräajan päätyttyä, korvaa asetuksen (EY) N:o 58/2003 22 artiklan 1 kohdan kolmannessa alakohdassa tarkoitetun implisiittisen hylkäämisen.
               
            
            
               11 artikla
               Arviointi ja päätöksentekoprosessi
               
                  1.   Käsittelyn oikeudenmukaisuus, läpinäkyvyys ja puolueettomuus varmistetaan kaikkina aikoina, ja samalla otetaan asianmukaisesti huomioon luottamukselliset tiedot. Kaiken tietojenvaihdon on oltava kirjallista, ja sen on koskettava pelkästään toimitettujen tietojen selventämistä. Suullisia kuulemisia ei järjestetä.
               
               
                  2.   Laillisuuden valvontaa koskeva päätös tehdään komission työjärjestyksen (1) 12–16 artiklan mukaisesti. Kaikkia komission yksiköitä, joiden oikeutettua etua päätös koskee, kuullaan virallisesti komission sisäisellä lausuntokierroksella työjärjestyksen 23 artiklan mukaisesti.
               
               
                  3.   Kiistanalaisen toimen laillisuutta arvioidaan kummankin osapuolen esittämien perustelujen pohjalta.
               
               
                  4.   Komission päätöksessä voidaan
                  
                              a)
                           
                           
                              hylätä laillisuuden valvontaa koskeva pyyntö sen perusteella, että sitä ei voida ottaa tutkittavaksi;
                           
                        
                              b)
                           
                           
                              hylätä laillisuuden valvontaa koskeva pyyntö perusteettomana, koska ei ole olemassa seikkoja, jotka osoittaisivat kiistanalaisen toimen lainvastaisuuden;
                           
                        
                              c)
                           
                           
                              hylätä laillisuuden valvontaa koskeva pyyntö, koska havaitut virheet eivät ole vaikuttaneet toimeenpanoviraston tekemän päätöksen lopputulokseen;
                           
                        
                              d)
                           
                           
                              katsoa, että laillisuuden valvontaa koskeva pyyntö on perusteltu.
                           
                        
               
                  5.   Edellä a, b ja c alakohdassa tarkoitetuissa tapauksissa kiistanalainen toimi pidetään voimassa. Edellä d alakohdassa tarkoitetussa tapauksessa kiistanalainen toimi kumotaan.
               
               
                  6.   Komission päätöksessä ei käsitellä sellaisia kiistanalaisen toimen laillisuutta koskevia kysymyksiä, joita kantelija ei ole tuonut esiin ja jotka komissio on havainnut vasta laillisuuden valvontaa koskevan menettelyn aikana.
               
               
                  7.   Komission päätökseen voi sisältyä toimeenpanovirastolle tarkoitettuja ohjeita tarvittavista jatkotoimista.
               
            
            
               12 artikla
               Ilmoittaminen ja jatkotoimet
               
                  1.   Komissio ilmoittaa kantelijalle ja toimeenpanovirastolle laillisuuden valvontaa koskevasta päätöksestä.
               
               
                  2.   Jos komissio kumoaa kiistanalaisen toimen, toimeenpanoviraston on toteutettava viipymättä tarvittavat toimenpiteet päätöksen noudattamiseksi. Toimeenpanoviraston on raportoitava päätöksen täytäntöönpanosta toimivaltaiselle yksikölle.
               
               
                  3.   Toimivaltainen yksikkö seuraa ja tarvittaessa valvoo täytäntöönpanoa toimivallan siirrosta virastolle annetun päätöksen mukaisesti.
               
            
            
               (1)  K(2000) 3614 (EYVL L 308, 8.12.2000, s. 26).